የደቡብ ሱዳን አማጺ ቡድን ጦር መሪ ፖል ማሎንግ በሀገሪቱ የተኩስ አቁም ስምምነት ዘላቂ እንዲሆን እንደሚሰሩ ገለጹ
የቀድሞ የደቡብ ሱዳን የጦር አዛዥና የአማጺ ቡድኑ ጦር መሪ ፖል ማሎንግ በሀገሪቱ የተደረገው የተኩስ አቁም ስምምነት ዘላቂ እንዲሆን እንደሚሰሩ ገልጸዋል፡፡ደቡብ ሱዳን ለአመታት በእርስ በእርስ ግጭት ስትታመስ መቆየቷ ይታወቃል፡፡ ሃገሪቱ በተለያዩ የሃገሪቱ አማፂያን ቡድኖች ከጦርነት አለመላቀቋን ተከትሎ የምስራቅ አፍሪካ በይነ መንግስታት በሀገሪቷ ሰላም ለማስፈን የተለያዩ የሰላም ድርድሮች ሲካሄዱ ቆይቷል፡፡የቀድሞ የሃገሪቱ የጦር አዛዥ ማሎንግ የምስራቅ አፍሪካ በይነ መንግስታት መልዕክተኞችን ተቀብለዉ ያነጋገሯቸዉ ሲሆን በዚህም የደቡብ ሱዳን ጦርነት እንዲያበቃ በሰላማዊ መንገድ መደራደር እንደሚፈልጉ ገልፀዋል፡፡ማሎንግ ቀደም ሲል ኢጋድ ባካሄደዉ የመደራደሪያ ሂደት መካፈል ፈልገዉ እንደነበር ፍላጎት የነበራቸዉ ቢሆንም በወቅቱ አደራዳሪዎቹ አለምአቀፍ ማዕቀብ ተጥሎባችኋል በማለት ጥያቄአቸዉን ውድቅ በማድረጋቸዉ በድርድሩ ላይ ሳይካፈሉ መቅረታቸዉን ተናግረዋል፡፡በኢጋድ የደቡብ ሱዳን ልዩ መልዕክተኛ እስማኢል ዋኢስ ዩናይትድ ፍሮንት ከተሰኘዉ የደቡብ ሱዳን የቀድሞ አማፂ ቡድን በናይሮቢ ኬኒያ ኢጋድ ባዘጋጀዉ ስብሰባ ተገኝተዉ በደቡብ ሱዳን የተኩስ አቁም ስምምነትና በምን አይነት መንገድ ሰላም ማስፈን እንሚቻል ተወያይተዋል፡፡ደቡብ ሱዳን እ.አ.አ ታህሳስ 21 2017 የሃገሪቱን ሰላም መመለስ፣ ንፁሃን ዜጎችን ደህንነት ማረጋገጥና ሰብአዊ እርዳታ ለሚያስፈልጋቸዉ ዜጎች እርዳታ እንዲያገኙ ማስቻል በሚሉት ጉዳዮች ላይ ስምምነት ላይ ደርሰዉ እንደነበርም የጦር አዛዡ አስታዉሰዋል፡፡ከዚህም በተጨማሪ አማፂ ቡድኑ በደቡብ ሱዳን የማይጣስ የተኩስ አቁም ስምምነት ለማምጣት ስምምነት ላይ እንደደረሱና በቡድኑ በኩል ሙሉ ተነሳሽነትና ፍላጎት እንዳላቸዉ አስታዉቀዋል፡፡ቀደም ሲል እኤአ  በ2017 ላይ በተደረገዉ የኢጋድ መደበኛ ጉባኤ አማፂ ቡድኑ በአሜሪካ፣ 2018 ላይ ደግሞ በኢጋድ በርካታ ማእቀቦች ተጥሎባቸዉ እንደነበር ገልፀዉ አሁን በኢጋድ መልዕክተኞች የቀረበዉ የሰላም መልእክትን ግን ከዚህ በኋላም በደቡብ ሱዳን ሰላም ለማምጣት ጥረታችንን አጠናክረን እንድንቀጥል ያስችለናል ብለዋል፡፡ሰላምን ለማረጋገጥ በሚደረግ ማንኛዉም ድርድር ምንም አይነት ተቃዉሞ እንደሌላቸዉ የገለፁት ማሎንግ የምንታገለዉም ደቡብ ሱዳናዉያንን ከጦርነት ለማዉጣት ሰላምና መረጋጋት የሰፈነባት ለዜጎቿ ምቹ የሆነች ሃገር ለመመስረት ነዉ ሲሉ አክለዋል፡፡አማፂ ቡድኑ የሰላም ድርድሩንና የተኩስ አቁም ስምምነቱን በምን አይነት መንገድ እንደሚያስኬደዉ እንዲሁም ከሃገሪቱ መንግስት ጋር ድርድሩን እንደሚያስቀጥለዉ በመረጃዉ አልታወቀም፡፡ (ምንጭ፡- ሱዳን ትሪቡን)